SKRIFTLIG FORESPØRGSEL E-4060/00

af Konstantinos Hatzidakis (PPE-DE) til Kommissionen

(9. januar 2001)

Om: Forsinkelser i liberaliseringen af telekommunikationsmarkedet i Grækenland

Det græske telekommunikationsselskab (OTE) er forpligtet til at liberalisere telekommunikationsmarkedet i Grækenland inden den 1. januar 2001. Den egentlige åbning af markedet vil ikke kunne gennemføres før midt i 2001, hvilket OECD understreger i sin seneste beretning. Den vigtigste hindring er OTE's manglende prispolitik med hensyn til udlejningen af dens infrastruktur til de virksomheder, der stiller teletjenester til rådighed. Endvidere blev der i henhold til præsidentens dekret 437/95 til OTE overdraget frekvenser for enhver tjeneste, herunder de frekvenser, som ifølge de internationale oplysninger skal anvendes for mobiltelefoni af tredje generation UMTS. Det nævnte dekret er i direkte modstrid med fællesskabslovgivningen (direktiv 97/13/EF(1) om generelle tilladelser for teletjenester) og også i modstrid med selve den græske lovgivning (lov 2246/94, der er i kraft indtil den 31.12.2000, og loven om telekommunikation og dermed forbundne spørgsmål, der er blevet vedtaget, og som i nær fremtid vil blive offentliggjort i det græske lovtidende).

1. Hvilke oplysninger råder Kommissionen over i forbindelse med de fordele, som de græske forbrugere drager af teletjenesterne i tilfælde af en rettidig liberalisering?

2. Har Kommissionen anmodet den græske regering om erklæringer vedrørende den manglende overholdelse af de relevante frister, og i bekræftende fald, hvilke detaljerede oplysninger har den modtaget fra de græske myndigheder?

3. Hvilke foranstaltninger agter Kommissionen at træffe for at løse problemet med forsinkelserne i forbindelse med liberaliseringen af teletjenesterne i Grækenland, og hvilke skridt agter den at tage i tilfælde af, at Grækenland ikke overholder de fastsatte frister?

(1) EFT L 117 af 7.5.1997, s. 15.

Svar afgivet på Kommissionens vegne af Erkki Liikanen

(12. marts 2001)

1. Kommissionen har ved flere lejligheder peget på en række fordele for græske forbrugere ved liberaliseringen af telemarkederne pr. 1. januar 2001, senest i den sjette rapport om gennemførelsen af EU's lovpakke for telesektoren(1), som blev offentliggjort i december 2000. Kommissionen har også ved flere lejligheder understreget at liberaliseringen af telemarkederne fremskynder den økonomiske udvikling i medlemsstaterne, og navnlig at forbrugerne vil have gavn af muligheden for at benytte højkvalitetstjenester til lavere priser og af muligheden for at vælge mellem sådanne tjenester, samt at ny teknik vil blive taget hurtigere i brug.

2. Kommissionen følger nøje med i gennemførelsen af EF's direktiver i medlemsstaterne. Når de hverken er blevet gennemført i lovgivningen eller i praksis har Kommissionen konsekvent grebet ind over for de pågældende medlemsstater. For Grækenlands vedkommende er der indledt ti overtrædelsesprocedurer, enten på grund af manglende meddelelse om nationale retsregler om gennemførelse af direktiverne, eller fordi de ikke er blevet gennemført korrekt i praksis. Syv af sagerne blev henlagt da meddelelsen om gennemførelsesbestemmelser til direktiverne nåede frem, mens tre stadig løber. Kommissionen har nærmere betegnet anmodet de græske myndigheder om at fremsætte deres bemærkninger hvad angår gennemførelsen af licens-(2) og samtrafikdirektiverne(3), og hvad angår det spørgsmål det ærede medlem rejser i forbindelse med fastsættelsen af priser for lejet infrastruktur, nemlig indførelsen af et omkostningsbaseret regnskabssystem som krævet i direktivet om faste kredsløb(4). Hvad angår UMTS skal medlemsstaterne ifølge beslutning nr. 128/1999/EF(5) træffe alle nødvendige foranstaltninger til at muliggøre indførelse af UMTS senest den 1. januar 2002. Her har den græske regering underrettet Kommissionen om at den har planer om at udbyde UMTS-licenser i konkurrence inden juni 2001.

3. Den fulde liberalisering fik virkning i januar 2001, og Kommissionen følger nøje udviklingen på alle dele af det græske telemarked. Skulle den blive opmærksom på en overtrædelse, vil den bruge alle EF-traktatens redskaber til at tvinge Grækenland overholde sine EF-retslige forpligtelser. I september 2000 holdt Kommissionen et bilateralt møde med de græske myndigheder hvor den understregede at den er traktatligt forpligtet til at indlede flere overtrædelsessager mod Grækenland i tilfælde hvor EF-retten ikke anvendes.

(1) Meddelelse fra Kommissionen til Rådet, Europa-Parlamentet, Det Økonomiske og Sociale Udvalg og Regionsudvalget, KOM (2000) 814 endelig.

(2) Europa-Parlamentets og Rådets direktiv 97/13/EF af 10. april 1997 om ensartede principper for generelle tilladelser og individuelle tilladelser for teletjenester, EFT L 117 af 7.5.1997.

(3) Europa-Parlamentets og Rådets direktiv 97/33/EF af 30. juni 1997 om samtrafik på teleområdet med henblik på at sikre forsyningspligtydelser og interoperabilitet ved anvendelse af ONP-principperne, EFT L 199 af 26.7.1997.

(4) Rådet direktiv 92/44/EØF af 5. juni 1992 om etablering af ONP-vilkår for faste kredsløb, EFT L 165 af 19.6.1992.

(5) Europa-Parlamentets og Rådets beslutning nr. 128/1999/EF af 14. december 1998 om koordineret indførelse af et mobilt og trådløst kommunikationssystem (UMTS) af tredje generation i Det Europæiske Fæ, EFT L 17 af 22.1.1999.